Jozef Gluvňa

Kamenné koberce

Ukážka z elektronickej knihy

formát EPUB

Úvod

Kameň ako stavebný materiál nás sprevádza celými dejinami ľudstva. Popri najmodernejších stavebných materiáloch má stále a neodmysliteľné miesto pri budovaní a skrášľovaní našich stavieb.

Kamenný koberec v sebe integruje kameň ako základný stavebný prvok a zároveň najnovšie trendy vo vývoji stavebných materiálov - reakčné živice.

Myslím, že práve preto je tento materiál taký atraktívny a príťažlivý. Siahajú po ňom ľudia na všetkých kontinentoch s cieľom spríjemniť a skrášliť si svoje okolie.

No zároveň sa s týmto materiálom spájajú rôzne polopravdy, mýty a nepresnosti, ktoré pôsobia zavádzajúco.

Táto publikácia je určená architektom, realizátorom ale i potenciálnym investorom. Je písaná s cieľom diagnostikovať najčastejšie sa vyskytujúce problémy a chyby pri projekcii, technických návrhoch a samotnej realizácii s poukázaním na ich riešenia.

Autor

I. Oboznámenie sa s produktom kamenný koberec

Čo je to kamenný koberec

Kamenný koberec – stone carpet – je vo všeobecnosti viaczložkový systém, ktorého hlavné zložky tvoria kamenivo rôznych frakcií a transparentné (bezfarebné) spojivo na báze reakčných živíc. Táto technológia sa používa už niekoľko desaťročí a je obľúbená najmä v zahraničí, no v poslednej dobe si nachádza svoje miesto aj u nás.

Z histórie

Z historického hľadiska je veľmi ťažké definovať prvé aplikácie kamenného koberca, no vychádzajúc z dostupných internetových zdrojov, prvé aplikácie sa objavili pred vyše štyridsiatimi rokmi pravdepodobne v Holandsku. Odtiaľ sa rozšírila táto podlahovina do celej Európy vrátane Veľkej Británie a USA. Zhruba pred 24 rokmi sa dostala táto podlahovina aj do tak vzdialených destinácií ako je Nový Zéland. [13]

Na Slovensku sa kamenný koberec začal vo väčšej miere objavovať v roku 2009 a v roku 2010. Vtedy došlo k masovejšiemu rozšíreniu kamenného koberca zhotovovaného prevažne z riečnych okruhliakov a UV nestabilných živíc. Podiel na tom mala hlavne spoločnosť art4you. Neskôr sa pridalo množstvo ďalších firiem ponúkajúcich tento produkt.

Od roku 2011 spoločnosť art4you ponúka na Slovenskom trhu ucelený a komplexne prepracovaný systém kamenného koberca pre interiér a exteriér, pričom v roku 2012 došlo k prvým väčším aplikáciám aj v interiéroch. Kľúčovým projektom bolo zhotovenie interiérového kamenného koberca s uzatvorenou štruktúrou v rímsko-katolíckom kostole na sídlisku KVP v Košiciach.

V tom istom roku bol spoločnosťou art4you vyvinutý unikátny a dizajnovo dokonalý spôsob realizácie kamenného koberca na zvislé plochy, pričom bol prvýkrát prezentovaný v už vyššie spomenutom projekte kostola v Košiciach. Podlahovina kamenný koberec prešla a prechádza neustálym vývojom, pričom sa hľadajú stále nové technické a technologické riešenia.

Kamenný koberec ako druh epoxidovej podlahy

Dá sa povedať, že koncepcia kamenného koberca vychádza z priemyselných liatych podláh, kde sa používajú systémy so vsypmi farebného kremičitého piesku. Skladba systémov so vsypmi farebného kremičitého piesku je s malými odchýlkami v spotrebách použitého materiálu u jednotlivých výrobcov daná nasledovne:

- Penetračná vrstva - podstata penetrácie nespočíva v zhutnení (spevnení) nesúdržného betónu, ale v tom, aby sa penetračný materiál vpil do otvorených lunkrov a pórov na povrchu betónu, pričom má vytvoriť adhézny mostík medzi povrchom betónu a podlahovinou. Preto sú penetračné živice spravidla nízkoviskózne, aby lepšie vyplnili už spomínané póry a lunkre na povrchu a vsiakli sa čo najhlbšie do povrchu betónu. Penetračná vrstva sa následne presype kremičitým pieskom, ktorý sa ukotví o povrch penetračnej vrstvy a zlepšuje tak adhéziu ďalších vrstiev podlahy. Na zhutnenie betónových plôch sa ešte pred samotnou penetráciou môžu v prípade potreby použiť nízkoviskózne impregnačné epoxidové živice, ktoré dokážu čiastočne vylepšiť pevnostné charakteristiky podkladu.

- Záškrabová vrstva – tento krok sa niekedy vynecháva alebo naopak, spája sa s penetráciou do jedného pracovného kroku. Jej funkciou je vyplnenie prípadných nevyplnených pórov penetračnej vrstvy, eliminovanie uvoľňovania vzduchových bublín naviazaných v penetračnej vrstve do nosnej vrstvy a eliminácia drobných nerovností podkladu. Záškrabová vrstva sa presýpa doplna kremičitým pieskom.

- Nosná vrstva – aplikuje sa v dvoch pracovných krokoch. Prvým je aplikácia vrstvy živice vo voliteľnej RAL farbe, ktorá sa následne v druhom pracovnom kroku presype do „plna“ farebným kremičitým pieskom. Po vytvrdnutí sa prebytočný piesok povysáva.

- Krycia vrstva – aplikuje sa ako vrstva transparentnej živice. Jej úlohou je dobre ukotviť farebný piesok na povrchu farebnej živice a zabrániť jeho vydrolovaniu.

V týchto systémoch sa používajú farebné piesky najčastejšie vo frakciách 0,2 – 0,8 mm hlavne z ekonomických dôvodov, so zreteľom na zníženie spotreby živice krycej vrstvy. Hrúbka celkového systému sa pohybuje na hranici 2 – 3 mm. Povrch týchto systémov nie je pórovitý, pričom veľkosťou použitej frakcie kremičitého piesku a hrúbkou krycej vrstvy regulujeme protišmykové vlastnosti podlahy.[2][3]

Koncepcia kamenného koberca je skoro identická s týmito systémami.

Vzájomné rozdiely môžeme definovať nasledovne:

- väčšia aplikačná hrúbka nosnej vrstvy, ktorá u kamenných kobercov predstavuje interval od 5 – 15 mm,

- frakcia použitého kameniva je väčšia, od frakcie 1,4 – 2 mm až po frakcie do 12 mm,

- spravidla vynechanie záškrabovej vrstvy,

- zníženie spotreby živice na také minimálne množstvo, ktoré je schopné obaliť súvislou vrstvou jednotlivé kamienky zvolenej frakcie. Redukcia množstva živice v nosnej vrstve má za následok poréznu štruktúru kamenného koberca a tým pádom aj jeho ekonomickú dostupnosť,

- aplikácia na betónové povrchy, avšak s podstatne vyšším dôrazom na estetiku a podstatne menším dôrazom na ochrannú funkciu, než je to v systéme priemyselných podláh.

Samotná skladba systému kamenný koberec zdedila po svojich „priamych predchodcoch“ vlastnosti, ktoré vyplývajú hlavne z vlastností reakčných živíc, využívaných ako spojivo. Vlastnostiam kamenných kobercov sa venujeme v samostatnej kapitole, okrajovo ich však spomeniem. Sú to predovšetkým veľmi dobrá mechanická odolnosť voči oterom a spravidla vysoká chemická odolnosť.

Kamenný koberec je primárne chápaný ako povrchová úprava betónových plôch. Pre úplnosť je nutné poznamenať, že existujú aj modifikované aplikácie kamenného koberca aplikovateľné priamo na zhutnené lôžko z makadamu a štrku rôznych frakcií.

Aplikácie na takéto podklady majú svoje technologické špecifiká a povrchy vytvorené týmto spôsobom zahŕňajú špecifický okruh problémov, ktorým sa nebudeme v tejto publikácii venovať.

II. Skladba systému, otvorená a uzatvorená štruktúra

Obvyklá systémová skladba kamenného koberca

- penetračná vrstva

- nosná vrstva

- povrchová úprava

- sealer

- uzatvorenie pórov

Skladba systému kamenný koberec je variabilná v závislosti na faktoroch ako:

- interiérová alebo exteriérová aplikácia

- konkrétne podmienky danej stavby

- požiadavky investora

Otvorená štruktúra, uzatvorená štruktúra

Rozoznávame 2 typy štruktúry kamenného koberca:

- otvorená štruktúra – póry ostávajú otvorené

- uzatvorená štruktúra – póry sú úplne uzatvorené

Kamenný koberec je vo svojej podstate porézny systém. Primárne je to systém s otvorenou štruktúrou, čo v praxi znamená, že jeho póry ostávajú počas celej jeho životnosti otvorené.

Táto štruktúra má svoj význam hlavne na miestach, kde potrebujeme rýchlo odviesť vodu z povrchu podlahy. Má svoje nezastupiteľné miesto pri úpravách okolia bazénov alebo v garážach. Nasvedčujú tomu referencie a skúsenosti používateľov. V garážach je takáto štruktúra veľmi výhodná hlavne v zimnom období. Voda zo zvyškov topiaceho sa snehu, ktorá obsahuje posypové soli, týmto povrchom nevadí, povrch urýchľuje topenie a skvele odvádza vodu, tak že sa podlaha povrchovo veľmi rýchlo vysuší.

Povrchy s otvorenou štruktúrou sa aplikujú predovšetkým do exteriérov.

Pre úplnosť treba poznamenať, že hlavne v USA sa stretávame s aplikáciou tzv. sealeru, čo je vo väčšine prípadov polyuretánová UV stabilná živica, ktorá sa v tenkej vrstve valcuje na povrch kamenného koberca. V tomto prípade ide naďalej o otvorenú štruktúru.

V európskych krajinách je populárna (hlavne v interiéroch) uzatvorená štruktúra, čo v praxi znamená, že povrchové póry sa vyplnia akrylátovou živicou (živica na báze akrylátov). Povrch kamenného koberca tak stráca poréznosť, stáva sa hladším a v interiéroch ľahšie udržiavaným. Stráca však drenážnu schopnosť odvádzania kvapalín z jeho povrchu.

Otvorená štruktúra

1. Podkladový betón

2. Penetračná vrstva

3. Nosná vrstva (kamenivo + reakčná živica)

Uzatvorená štruktúra

1. Podkladový betón

2. Penetračná vrstva

3. Nosná vrstva (kamenivo + reakčná živica)

4. Uzatváracia vrstva (kompletne uzatvorí povrchové póry)

Koniec ukážky

Vytvorenie elektronickej verzie Dibuk, s. r. o., 2015

Vytvorené prostredníctvom Publico.sk

Table of Contents

Úvod

I. Oboznámenie sa s produktom kamenný koberec

II. Skladba systému, otvorená a uzatvorená štruktúra

XV. Prílohy